《次陕郊》
宋代·宋祁

惊风吹客梦，西落剑南天。
自问何为尔，官牒见婴缠。
遽传非久舍，黎明徒御喧。
俯轮千仞底，仰辔百寻巅。
凭高一以眺，野气正苍然。
崖奔仆僵树，湍躁啼荒泉。
羁禽易去木，奔麇不择阡。
抚物重增叹，去邦邈以绵。
何为久行役，坐使欢心捐。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。